62020TJ0296_RES
Predmet T-296/20
(objavljeno u ulomcima)
Amer Foz
protiv
Vijeća Europske unije
Presuda Općeg suda (četvrto vijeće) od 18. svibnja 2022.
„Zajednička vanjska i sigurnosna politika – Mjere ograničavanja protiv Sirije – Zamrzavanje financijskih sredstava – Pogreška u ocjeni – Proporcionalnost – Pravo vlasništva – Pravo obavljanja gospodarske djelatnosti – Zlouporaba ovlasti – Obveza obrazlaganja – Prava obrane – Pravo na pošteno suđenje – Određivanje kriterija za uvrštenje”
Akti institucija – Obrazloženje – Obveza – Doseg – Mjere ograničavanja protiv Sirije – Zabrana ulaska i prolaska vodećim poslovnim osobama koje djeluju u Siriji kao i zamrzavanje njihovih financijskih sredstava – Odluka donesena u kontekstu poznatom zainteresiranoj osobi koji joj omogućava da razumije doseg mjere koja se na nju odnosi – Dopuštenost sažetog obrazloženja
(čl. 296. UFEU-a; Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, Prilog I.; uredbe Vijeća br. 36/2012, 2020/211, 2020/716 i 2021/848, Prilog II.)
(t. 35.-40., 44., 45., 48., 49., 53.)
Zajednička vanjska i sigurnosna politika – Posebne mjere ograničavanja protiv određenih osoba i subjekata s obzirom na stanje u Siriji – Odluka 2013/255/ZVSP i Uredba br. 36/2012 – Kriteriji za donošenje mjera ograničavanja – Vodeće poslovne osobe koje djeluju u Siriji – Povezanost sa sirijskim režimom – Povezanost s osobom ili subjektom na koji se odnose mjere ograničavanja – Pojmovi – Pretpostavke višestrukih istodobnih poveznica
(čl. 296. UFEU-a; Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, čl. 27. st. 1., čl. 27. st. 2. t. (a), čl. 28. st. 1., čl. 28. st. 2. t. (a) i čl. 28. st. 3. te Prilog I.; uredbe Vijeća br. 36/2012, čl. 15. st. 1. t. (a), čl. 15. st. 1.a t. (a) i čl. 15. st. 1.b, 2015/1828, 2020/211, 2020/716 i 201/848, Prilog II.)
(t. 43., 46., 82.-94.)
Pravo Europske unije – Načela – Prava obrane – Pravo na djelotvornu sudsku zaštitu – Mjere ograničavanja protiv Sirije – Zamrzavanje financijskih sredstava osoba, subjekata ili tijela povezanih sa sirijskim režimom – Obveza priopćavanja pojedinačnih i specifičnih razloga koji opravdavaju donesene mjere – Doseg – Priopćavanje zainteresiranoj osobi objavom u Službenom listu – Dopuštenost – Povreda – Nepostojanje
(Povelja Europske unije o temeljnim pravima, čl. 41. st. 2. t. (a) i čl. 52. st. 1.; Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, Prilog I.; uredbe Vijeća 2020/211, 2020/716 i 2021/848, Prilog II.)
(t. 56.-59., 61.-64.)
Pravo Europske unije – Načela – Prava obrane – Mjere ograničavanja protiv Sirije – Pravo na prethodno formalno saslušanje – Nepostojanje
(Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, Prilog I.; uredbe Vijeća br. 36/2012, 2020/211, 2020/716 i 2021/848, Prilog II.)
(t. 60.)
Zajednička vanjska i sigurnosna politika – Posebne mjere ograničavanja protiv Sirije – Zamrzavanje financijskih sredstava osoba, subjekata ili tijela povezanih sa sirijskim režimom – Prava obrane – Obavještavanje o inkriminirajućim dokazima – Naknadna odluka kojom je ime tužitelja zadržano na popisu osoba na koje se te mjere odnose – Nepostojanje novih razloga – Povreda prava na saslušanje – Nepostojanje
(Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/719 i (ZVSP) 2021/855, Prilog I.; uredbe Vijeća br. 36/2012, 2020/716 i 2021/848, Prilog II.)
(t. 66.-68., 70.)
Europska unija – Sudski nadzor zakonitosti akata institucija – Mjere ograničavanja protiv Sirije – Doseg nadzora – Dokaz utemeljenosti mjere – Obveza nadležnog tijela Unije da u slučaju osporavanja dokaže osnovanost razloga iznesenih protiv predmetnih osoba ili subjekata – Opseg margine prosudbe navedenog nadležnog tijela
(Povelja Europske unije o temeljnim pravima, čl. 47.; Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, čl. 27. st. 4. i čl. 28. st. 4. i Prilog I.; uredbe Vijeća br. 36/2012, 2020/211, 2020/716 i 2021/848, Prilog II.)
(t. 71.-77., 154.)
Europska unija – Sudski nadzor zakonitosti akata institucija – Mjere ograničavanja protiv Sirije – Doseg nadzora – Uvrštenje tužitelja na popis priložen pobijanoj odluci zbog njegova svojstva vodeće poslovne osobe koja djeluje u Siriji – Javno dostupni dokumenti – Dokazna vrijednost – Načelo slobodne ocjene dokaza
(Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, Prilog I.; uredbe Vijeća br. 36/2012, 2020/211, 2020/716 i 2021/848, Prilog II.)
(t. 96., 97., 101., 102., 104.-106., 109.-112.)
Zajednička vanjska i sigurnosna politika – Mjere ograničavanja protiv Sirije – Zamrzavanje financijskih sredstava i gospodarskih izvora – Tužba za poništenje osobe koja je povezana s osobom ili subjektom na koji se odnosi odluka o zamrzavanju financijskih sredstava – Raspodjela tereta dokazivanja – Odluka koja se temelji na skupu indicija – Dopuštenost – Pretpostavke
(čl. 296. UFEU-a; Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, čl. 27. st. 2. t. (b) i čl. 28. st. 2. t. (b) i Prilog I.; uredbe Vijeća br. 36/2012, čl. 15. st. 1.a t. (b), 2020/211, 2020/716 i 2021/848, Prilog II.)
(t. 115., 118., 119., 129., 144., 152., 155., 158., 163.-166., 177.)
Zajednička vanjska i sigurnosna politika – Posebne mjere ograničavanja protiv određenih osoba i subjekata s obzirom na stanje u Siriji – Odluka 2013/255/ZVSP i Uredba br. 36/2012 – Predmnjeva podrške sirijskom režimu u odnosu na utjecajne poslovne osobe koje djeluju u Siriji – Dopuštenost – Pretpostavke – Oboriva pretpostavka – Dokaz o protivnom – Nepostojanje
(Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, čl. 27. st. 3. i čl. 28. st. 3. te Prilog I.; uredbe Vijeća br. 36/2012, 2020/211, 2020/716 i 2021/848, Prilog II.)
(t. 168.-170.)
Sudski postupak – Dokaz – Dokaz u pisanom obliku – Iskaz svjedoka – Dokazna vrijednost – Ocjena suda Unije – Kriteriji
(Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, Prilog I.; uredbe Vijeća br. 36/2012, 2020/211, 2020/716 i 2021/848, Prilog II.)
(t. 171.)
Zajednička vanjska i sigurnosna politika – Posebne mjere ograničavanja protiv određenih osoba i subjekata s obzirom na stanje u Siriji – Odluka 2013/255/ZVSP – Predmnjeva podrške sirijskom režimu u odnosu na vodeće poslovne osobe koje djeluju u Siriji – Povezanost s osobom ili subjektom na koji se odnose mjere ograničavanja – Uvrštenje predmetne osobe kako bi se izbjegao rizik od izbjegavanja donesenih mjera ograničavanja – Dopuštenost
(Odluka Vijeća 2013/255/ZVSP, kako je izmijenjena Odlukom (ZVSP) 2015/1836, čl. 27. st. 2. i 3. te čl. 28. st. 2. i 3.; uredbe br. 36/2012, čl. 15. st. 1.b i 2015/1828)
(t. 173., 174., 176.)
Zajednička vanjska i sigurnosna politika – Mjere ograničavanja protiv Sirije – Zamrzavanje financijskih sredstava i ograničenja u području ulaska osoba, subjekata ili tijela povezanih sa sirijskim režimom – Ograničenje prava vlasništva i prava na slobodno obavljanje gospodarske djelatnosti – Povreda načela proporcionalnosti – Nepostojanje
(čl. 5. st. 4. UEU-a; Povelja Europske unije o temeljnim pravima, čl. 15., 16. i 17.; Odluka Vijeća 2013/255/ZVSP, kako je izmijenjena odlukama (ZVSP) 2015/1836, (ZVSP) 2020/212, (ZVSP) 2020/719 i (ZVSP) 2021/855, Prilog I.; uredbe Vijeća br. 36/2012, 2020/211, 2020/716 i 2021/848, Prilog II.)
(t. 188.-197.)
Kratak prikaz
Amer Foz poslovni je čovjek sa sirijskim državljanstvom. Njegovo je ime u veljači 2020. (
1
) uvršteno na popise osoba i subjekata na koje se odnose mjere ograničavanja koje je protiv Sirijske Arapske Republike donijelo Vijeće Europske unije, a potom je na njima zadržano u svibnju 2020. i svibnju 2021. (
2
). On je na popise uvršten kao vodeća poslovna osoba s osobnim i obiteljskim poslovnim interesima i aktivnostima u više sektora sirijskog gospodarstva, koja ostvaruje financijsku korist od pristupa poslovnim mogućnostima i podupire sirijski režim, pri čemu je i povezana sa svojim bratom Samerom Fozom, koji je također uvršten na popise. U svibnju 2021. Vijeće je također navelo da je Amer Foz, zajedno sa svojim bratom, provodio niz komercijalnih projekata, osobito u sektoru proizvodnje kabela i električne energije, te da su dva brata u ime sirijskog režima obavljala razne aktivnosti s Islamskom Državom Iraka i Levanta (u daljnjem tekstu: ISIL), uključujući nabavu oružja i streljiva u zamjenu za pšenicu i naftu.
Ime Amera Foza uvršteno je na predmetne popise na temelju triju kriterija, odnosno kriterija vodeće poslovne osobe koja djeluje u Siriji, povezanosti sa sirijskim režimom i veze s osobom ili subjektom na koji se odnose mjere ograničavanja (
3
).
Opći sud odbija tužbu za poništenje koju je podnio Amer Foz protiv akata kojima je njegovo ime uvršteno na sporne popise (u daljnjem tekstu: prvotni akti, akti o zadržavanju iz 2020. i akti o zadržavanju iz 2021.), navodeći kriterije koji se odnose na navedeno uvrštenje u slučaju kada Vijeće istodobno primjenjuje različite kriterije za uvrštenje. U tom kontekstu Opći sud osobito navodi doseg kriterija povezanosti s drugom osobom ili subjektom na koji se već odnose mjere ograničavanja. Opći sud prvi put razmatra i uvjet koji se odnosi na postojanje dostatnih informacija koje upućuju na to da osobe uvrštene na popise nisu povezane sa stvarnim rizikom od izbjegavanja donesenih mjera. Ako je taj uvjet ispunjen, osobu koja je povezana s drugom osobom ili subjektom na koji se odnose mjere ograničavanja ne zadržava se, dakle, na navedenim popisima.
Ocjena Općeg suda
Opći sud najprije podsjeća na to da se za istu osobu može preklapati više razloga za uvrštenje, koji se u takvom slučaju temelje na različitim kriterijima. Primjenom po analogiji presude Kaddour/Vijeće (
4
) osobu se može smatrati vodećom poslovnom osobom koja djeluje u Siriji te povezanom, osobito poslovnim vezama, s drugom osobom na koju se odnose mjere ograničavanja posredstvom tih istih aktivnosti. Isto tako, ta osoba može biti povezana sa sirijskim režimom pri čemu je zbog istih razloga povezana s osobom na koju se odnose mjere ograničavanja.
Nadalje, što se tiče kriterija povezanosti između Amera Foza i osobe ili subjekta na koji se odnose mjere ograničavanja (
5
), Opći sud podsjeća na to da je brat Amera Foza uvršten zbog svojeg statusa vodeće poslovne osobe koja djeluje u Siriji i povezanosti sa sirijskim režimom. Budući da Samer Foz pred Općim sudom (
6
) nije dokazao da valja poništiti mjere koje su donesene protiv njega, one uživaju pretpostavku zakonitosti, koja se pripisuje aktima institucija Unije, i stoga nastavljaju proizvoditi pravne učinke sve dok ih se ne povuče, poništi ili proglasi nevaljanima. Budući da Vijeće ne tvrdi da je pripadnost obitelji Foz samostalan kriterij za uvrštenje, za razliku od pripadnosti obiteljima al-Assad ili Makhlouf, prema Odluci 2013/255, Opći sud smatra da se postojanje te bratske povezanosti treba ispitati kao činjenični element, osobito u okviru ispitivanja poslovnih veza koje održavaju Amer i Samer Foz.
Opći sud u tom pogledu zaključuje da je Vijeće podnijelo skup dovoljno konkretnih, preciznih i dosljednih indicija u pogledu veza koje su na dan donošenja prvotnih akata održavali Amer i Samer Foz u okviru navedenih poslovnih odnosa, kao prvo, posredstvom obiteljskog poduzeća Aman Holding i društva ASM International General Trading, kao drugo, u pogledu akata o zadržavanju iz 2020., posredstvom navedenog obiteljskog poduzeća i, naposljetku, kad je riječ o aktima o zadržavanju iz 2021., s obzirom na to da su oni poslovali s ISIL-om u ime sirijskog režima. Postojanje poslovnih veza između njih dvojice konkretizirano je i oblikom dogovora u upravljanju njihovim portfeljima dionica.
Naposljetku, s obzirom na relevantne odredbe Odluke 2013/255, kako je izmijenjena Odlukom 2015/1836, i uzimajući u obzir povlašteni položaj Samera Foza u sirijskom gospodarstvu i njegov utjecaj, zatim postojeće ili bivše poslovne veze između Amera i Samera Foza zbog njihova bratskog srodstva, važnost obiteljskog poduzeća u kojem su imali udjele i bili na rukovodećim položajima, kao i nemogućnost da se otkloni mogućnost postojanja dogovora između Amera Foza i njegova brata radi prodaje njihovih udjela u raznim društvima, Opći sud presuđuje da je razumno smatrati da Amer Foz predstavlja stvarni rizik od izbjegavanja mjera ograničavanja.
(
1
)	Provedbena odluka Vijeća (ZVSP) 2020/212 od 17. veljače 2020. o provedbi Odluke 2013/255/ZVSP o mjerama ograničavanja protiv Sirije (SL 2020., L 43 I, str. 6.) i Provedbena uredba Vijeća (EU) 2020/211 od 17. veljače 2020. o provedbi Uredbe (EU) br. 36/2012 o mjerama ograničavanja s obzirom na stanje u Siriji (SL 2020., L 43 I, str. 1.)
(
2
)	Odluka Vijeća (ZVSP) 2020/719 od 28. svibnja 2020. o izmjeni Odluke 2013/255/ZVSP o mjerama ograničavanja protiv Sirije (SL 2020., L 168, str. 66.), Provedbena uredba Vijeća (EU) 2020/716 od 28. svibnja 2020. o provedbi Uredbe (EU) br. 36/2012 o mjerama ograničavanja s obzirom na stanje u Siriji (SL 2020., L 168, str. 1.), Odluka Vijeća (ZVSP) 2021/855 od 27. svibnja 2021. o izmjeni Odluke 2013/255/ZVSP o mjerama ograničavanja protiv Sirije (SL 2021., L 188, str. 90.) i Provedbena uredba Vijeća (EU) 2021/848 od 27. svibnja 2021. o provedbi Uredbe (EU) br. 36/2012 o mjerama ograničavanja s obzirom na stanje u Siriji (SL 2021., L 188, str. 18.)
(
3
)	Razlozi su se temeljili, kao prvo, na kriteriju statusa vodeće poslovne osobe koja djeluje u Siriji, koji je definiran u članku 27. stavku 2. točki (a) i članku 28. Odluke 2013/255, kako je izmijenjena Odlukom 2015/1836, i članku 15. stavku 1.a točki (a) Uredbe br. 36/2012, kako je izmijenjena Uredbom 2015/1828, kao drugo, na kriteriju povezanosti sa sirijskim režimom, koji je definiran u članku 27. stavku 1. i članku 28. navedene odluke te članku 15. stavku 1. točki (a) navedene uredbe i, naposljetku, na kriteriju povezanosti s osobom ili subjektom na koji se odnose mjere ograničavanja, koji je definiran u posljednjem dijelu rečenice iz stavka 2. članka 27. i u članku 28. stavku 2. Odluke 2013/255, kao i u posljednjem dijelu rečenice iz stavka 1.a članka 15. Uredbe br. 36/2012.
(
4
)	Presuda od 23. studenoga 2020., Kaddour/Vijeće (T-510/18, EU:T:2020:436, t. 77.)
(
5
)	Članak 27. stavak 2. i članak 28. stavak 2. Odluke 2013/255, kako je izmijenjena Odlukom 2015/1836
(
6
)	Vidjeti u tom pogledu presudu od 24. studenoga 2021., Foz/Vijeće (T-258/19, neobjavljenu, EU:T:2021:820)